Gemeenskap staan saam om Bles se gedenksteen te herstelDIe gemeenskap het hande gevat om Bles Bridges se gedenksteen te herstel. (Foto: verskaf) Die Afrikaanse musieklegende Bles Bridges se lewe is opnuut gevier tydens die onthulling van ’n nuwe gedenksteen net buite Bloemhof in Noordwes. Die oorspronklike gedenksteen, wat opgerig is nadat Bridges in Maart 2000 daar verongeluk het, is onlangs geskend. Die gemeenskap het egter nie geskroom om hande te vat om dié geskende steen te herstel en weer op te rig nie. “Die gedenksteen lyk nie net weer pragtig nie, ons het sommer die geleentheid gebruik om behoorlik in die omgewing skoon te maak,” het Albert Nel, VF Plus-raadslid in die Lekwa-Teemane-munisipaliteit aan Maroela Media gesê. “Ons het twee vragte vol vullis weggery, die plante mooi gesnoei en die gras weer netjies gemaak.” Lede van die gemeenskap het ook ingespring om te help met die opknappingsproses, versnaperinge en koeldranke. Mense het ook hulde aan Bridges en sy musiek tydens die geleentheid gebring. Die nuwe steen, wat deur Omega Grafstene in Kroonstad opgerig is, het selfs aan die einde van die dag met ’n bos rooi rose, eie aan Bridges se verhoogstyl, gespog. “Ons het heerlik na sy musiek geluister. Dit was lekker om hom te kon onthou en die kinders van vandag ’n smakie van hul kultuur en erfenis te gee.” Die plaaslike Herotel-tak, ŉ internetdiensverskaffer, het geld voorsien om die gedenksteen te vervoer en weer op te rig. Wanneer en deur wie die oorspronklike gedenksteen geskend is, is steeds nie bekend nie. “Sommige mense kom Bloemhof toe nét om die gedenksteen te besoek. Wanneer mense deur die dorp ry, kyk hulle uit daarvoor,” het Nel vroeër aan Maroela Media verduidelik. Bridges se dogter, Sunette, wat tans in die VSA woon, was geskok toe sy uitgevind het van die skending van die gedenksteen. “Ek is nie heeltemal seker wat die arme siel probeer bereik het nie, want so mooi en kosbaar as wat daardie gedenksteen vir ons is, bly dit ’n gedenksteen en al het jy, wie jy ook al is, dit nou loop verwoes, sal jy nooit, in alle ewigheid, my pa se nalatenskap kan uitwis nie. Hy leef in ons harte en sy musiek is steeds in ons ore en dit sal nooit verander nie,” het Sunette geskryf. “Ek wil weer eens my opregte dank uitspreek teenoor Albert Nel van die VF+ in Bloemhof en aan Omega, wat die steen oorspronklik geskenk en opgerig het en reeds besig is om werk te maak van die herstelwerk,” het Sunette in ’n volgende plasing geskryf.